L’Udin al prove a fâ la biele magjie di dâi un displasê ae «Maggica», al zuie cuntune determinazion che e je superiôr ae medie des sôs prestazions di chest an – magari cussì no, par chest nol covente nancje tant… – ma dopo vêur fat pôre a Totti e compagnie al va al mancul e al paie a un presit altonon un brut erôr di Widmer, dongje di patî a fuart il snait e la costance dai aversaris.
La fortune e jude chei che a son ardîts e coragjôs e cussì sù par jù ae metât dal secont timp la Rome, che ae fin de partide e varà fat in dut disevot tîrs in puarte cuntun possès di bale par doi tierçs dal timp di zûc, e cjate la strade de vitorie suntune sagre dai erôs, che a son sôs – il cross di Nainggolan nol è alc e ce – e soredut de scuadre di balon furlane, tra la buse grandonone di Herteaux e il «superliscio» di Widmer, che i lasse a Torosidis la bale di butâ dentri tal sac.
Cussì la Rome si merete il sucès e l’Udin al pues dî che al varès vût di puartâ a cjase almancul un pontut, la atenzion dai media talians e je dute sul derby roman che al deciderà il secont puest in classifiche e ai tifôs furlans ur reste il dubi se jessi braurôs pal caratar de lôr scuadre, soredut tal prin timp, o vê aviliment pai erôrs decisîfs, pal campionât flaput, pe tatiche rinunciatarie, pe posizion in graduatorie e pe pôre che l’an che al ven al sedi compagn o ancjemò piês.
Par ce che al tocje la cronache, la partide di nossere e partìs avonde ben pal Udin, stant che i romaniscj a somein imberdeâts, tra tante voie di fâ, ancjetante pôre di sbaliâ e une cierte organizazion di zûc, in clâf difensivistiche cun chê di rispuindi in cuintripît, de bande de scuadre di Stramaccioni. Denant di une Rome confondude, seneose e spauride, i blancs e neris – che a lassin Di Natale in bancjine – a rivin a segnâ dopo vincj minûts cuntune percussion di Thereau che al robe la bale a Manolas e soredut cu la corezion in puarte di Perica dal balon parât indaûr di De Sanctis.
Totti al cîr di sburtâ i siei compagns, ur dîs di no vê pôre e ur conte che a fasaran cuatri goi, ma pe plui part dal prin timp al è l’Udin a jessi plui atent e plui pericolôs: une punizion dal Pupone e cjate Karnezis tal puest just tal moment just, intant che di chê altre bande Widmer al servìs un balon golôs pal cjâf di Perica, che lu mande fûr di un et, e Allan al met la marcje juste par colpî in cuintripît. La intenzion e je buine, la realizazion dal passaç par Thereau mancul e la cuvierture su la gnove manovre romaniste e lasse masse busis viertis. Al rive cussì l’un a un: Totti al vierç par Pjanic e chel al salte Piris e al libere Nainggolan, che al cjate la strade libare par segnâ.
Ma a son ancjemò emozions, prime de polse, massime cuant che Guilherme al tire une bombe su punizion, che e lasse De Sanctis incocalît ma e sbat su la travierse.
Il secont timp si vierç sù par jù cun chê stesse ande: Udin «barricadero» daûr e pront a rispuindi di rimesse cun Thereau e Rome simpri seneose ma ancjemò un tic imbalade. Però sul plui biel che la scuadre furlane si svicine al doi a un – cun Allan che al piert il moment bon suntun assit di Thereau – la Rome e pescje il jolly, stant che in mancul di doi minûts la bale e je inte aree dal Udin, là che e ven maltratade dal puar Widmer dut a pro di Torosidis che nol à fastidis par segnâ.
La partide si stramude e cun chê la Rome, che e cjate l’ordin e la precision che i mancjavin vie pai sù par jù sessantecinc minûts za zuiâts e che si met a costruî azions di gol bielis e buinis, a tacâ dal colp cul tac di Nainngolan che Karnezis al mande a sbatis sul pâl e dal tiron di Holebas, che al cjape la travierse.
L’Udin si eclisse, nol rive a reagjî e al reste in zenoglon, cul displasê di vê paiât cjars doi bruts erôrs – soredut chel che al devente il secont gol romanist – e forsit cu la braùre di vêi fat pôre a chê che e je la seconde fuarce dal campionât.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn